Adin'ny iray ho an'ny Tany

## Inona ny atao hoe "Adin'ny iray ho an'ny Tany"?
Ny adin'ny iray ho an'ny Tany izay nadika avy tamin'ny teny anglisy hoe "Earth Hour" dia hetsika maneran-tany entina mampahatsiahy ny maha-zava-dehibe ny fiarovana ny tontolo iainana, karakarain’ny WWF - World Wildlife Fund (Fandaharan’asa Iraisam-pirenena ho an’ny Natiora) isan-taona. Ny tanjon’ity hetsika ity dia ny famporisihana ny olona, ny orinasa ary ny fitondrana amin’ny ady atao amin’ny fiovaovan’ny toetrandro sy ny fihenan’ny zava-maniry sy biby. Arak'izany fiantsoana azy izany dia ny amin'ny endrika famonoana jiro sy fitaovana elektrika mandritra ny adiny iray no atao. Amin’ny ankapobeny dia manomboka valo ora sy sasany (8:30) hariva ka hatramin’ny sivy ora sy sasany (9:30) hariva amin’ny ora eo an-toerana no hanatanterahana izany hetsika izany.

## "Adin'ny iray ho an'ny Tany": isaky ny asabotsy farany amin'ny volana Martsa
Natsangana voalohany tany Sydney, Aostralia, tamin’ny 31 Martsa 2007 ny Adin'ny iray ho an'ny Tany, tamin’ny fiaraha-miasa teo amin’ny WWF Aostralia sy ny masoivohon’ny fifandraisana Leo Burnett. Tamin’io fanombohana io dia olona manodidina ny 2,2 tapitrisa sy orinasa miisa 2 000 mahery no nandray anjara tamin’ny famonoana jiro.

Tamin’ny taona 2008 dia niparitaka maneran-tany ny hetsika, nahitana firenena mpandray anjara maherin’ny 35. Nanomboka teo dia isaky ny asabotsy farany amin’ny volana Martsa no ankalazana azy, ary ankehitriny dia mihoatra ny 190 firenena sy faritra no mandray anjara amin’izany.

## Tanjon'ny hetsika
Ireto manaraka ireto no tanjona lehibe amin’ny Adin'ny iray ho an'ny Tany :

* Mampahafantatra ny olona momba ny loza mitatao amin’ny fiovan’ny toetrandro sy ny fahasimban’ny natiora.
* Mamporisika ny fandraisana andraikitra ataon’ny tsirairay sy vondrona ho fiarovana ny tontolo iainana.
* Mitaky andraikitra amin’ny fitondrana, izany hoe mba andray fanapahan-kevitra maharitra sy mahasoa ny natiora.
* Mampivondrona ny vahoaka eran-tany amin’ny alalan’ny fanehoana fihetsika tsotra sady manan-danja.

## Fomba fankalazana
Ny fomba fankalazana ny Adin'ny iray ho an'ny Tany dia amin’ny alalan'ny famonoana jiro sy fitaovana elektrika mandritra ny adiny iray. Matetika izany dia ampiarahina amin’ny hetsika iraisan’ny fiaraha-monina, toy ny fanazavana amin’ny labozia, dinika momba ny tontolo iainana, na hetsika ara-kolotsaina.

Ireto misy ohatra amin'ny toerana malaza maneran-tany izay anisany mandray anjara amin’ny alalan'ny fanapahana ny jiro manazava azy mandritry ny hetsika :
* Eiffel Tower (Frantsa),
* Colisée (Italia),
* Empire State Building (Etazonia),
* Opera an’i Sydney (Aostralia),
* Burj Khalifa (Emirà Arabo Mitambatra).

## Fiantraikany
Na dia tsotra sy fohy aza ny fiantraikan’ny Adin'ny iray ho an'ny Tany amin’ny resaka fanjifana angovo, dia manan-danja amin’ny fanabeazana sy fampahafantarana ary fampahatsiahivana ny vahoaka eran-tany izany ho avin'ny tontolo iainana. Anisan’ny vokatra hita :
* Fitomboan’ny fahalalan’ny olona momba ny olan’ny tontolo iainana,
* Fampiroboroboana ny politikan’ny fampandrosoana lovain-jafy any amin’ny firenena sasany,
* Fanohanana tetikasa ara-tontolo iainana amin’ny alalan’ny "Earth Hour Projects Fund" (nataon’ny WWF).

## Fanakianana
Misy ihany koa ny fanakianana amin’ity hetsika ity, toy ny hoe tsy ampy na voafetra ny fiantraikany amin’ny tena fiarovana ny tontolo iainana, izany hoe tsy midika ho inona izay adiny iray tsy fampiasana herinaratra. Na izany aza dia heverina ho fitaovana matanjaka amin’ny fanabeazana sy fampahatsiahivana izany**.**

## Fandraisana anjara
Afaka mandray anjara amin’ny Adin'ny iray ho an'ny Tany ny rehetra amin’ny alalan’ireto fomba ireto:
* Famonoana jiro amin’ny fotoana voatondro,
* Fandraisana anjara amin’ny hetsika ao an-toerana,
* Fampielezana hafatra amin’ny tambajotra sosialy (#EarthHour),
* Fanaovana fiovana madinika amin’ny fiainana andavanandro : fampihenana plastika, fitsitsiana angovo, sns

## Adin'ny iray ho an'ny tany eto Madagasikara

### Fiandohana (2010–2011)

* Tamin’ny 2010 no nandray anjara voalohany tamin’ny fomba ofisialy ny amin'ny hetsika Adin'ny iray ho an'ny tany i Madagasikara. Tamin’izany dia nandray anjara i Antananarivo sy Toliara tamin’ny alalan’ny famonoana jiro sy hetsika fampahafantarana toy ny fampisehoana fatana mitsitsy, izay natao hanentanana ny vahoaka amin’ny fihenan’ny fandoroana kitay sy arina.
* Tamin’ny 2011, nandritra ny fankalazana faharoa (26 martsa), dia nikarakara hetsika famonoana jiro i WWF Madagascar, natao ho toy ny fanamparitahana sy fanoloran-tena amin’ny ady amin’ny fiovaovan’ny toetr’andro sy ny fampiroboroboana ny angovo madio izany.

### Fitohizana sy firoboroboanan'ny hetsika (2012–2017)

* Tamin’ireo taona manaraka, dia nitombo sy niitatra ny fankalazana Adin'ny iray ho an'ny Tany teto an-toerana: nisy diabe, carnaval, ny "flash mob", ary fanentanana natao tamin’ny tanàna maro toa an’i Morondava, Toliara, Ambilobe, Andapa, ary ihany koa teo anivon'ny sekoly maro toy ny tao amin’ny Lycée Andohalo Antananarivo.
* Ankoatra izany, nisy hetsika fanao mivantana tahaka ny famerenana ala honko (mangroves) sy ny fampiroboroboana fatana mitsitsy ho fiarovana ny ala voajanahary.
* Tamin’ny 2017, olona manodidina ny 7000 no nandray anjara tamin’ny hetsika, anisan’izany ny flash mob sy fampianarana momba ny fihetsika tsara atao ho an'ny tontolo iainana.

### Fitohizan'ny hetsika sy fankasitrahana manokana ho an'ny Madagasikara (2022–2023)

* Taorian’ny fiatoana noho ny valanaretina Coronavirus, dia niverina amin’ny heriny indray ny Earth Hour tamin’ny 2022, niompana indrindra amin’ny lohahevitra #ShapeOurFuture (Amboary ny Hoavintsika) sy ny ady amin’ny fako plastika. Nisy "webinaire" nifanaovan’ny UNICEF sy WWF ary hetsika ho an’ny tanora nandritra izany.
* Tamin’ny 2023, voasokajy ho iray amin’ireo firenena dimy nisongadina indrindra i Madagasikara. Nisy mihoatra ny 12 000 ny mpandray anjara tamin’ny tanàna 12 mahery, niaraka tamin’ny hetsika sy fanentanana lehibe teo anivon'ny tambajotra sosialy.

### Adin'ny iray ho an'ny Tany 2025: Fitarihan'ny tanora sy fiaraha-mientana

* Tamin’ny 22 martsa 2025, Antananarivo dia nankalaza ny Adin'ny iray ho an'ny Tany ary nivoy ny hevitra mitondra ny lohateny hoe “Tanora sy Toetrandro: Mpitarika Fiovana”. Niarahana tamin’ny WWF, UNICEF, ary Move Up Madagascar izany. Tanora mpikatroka vitsivitsy no nizara traikefa sy tetikasa niavaka ataon’izy ireo.
* Ny hevi-dehibe (panel) faharoa kosa dia notontosaina niaraka tamin’ny Miarakap sy WWF. Izany dia nentina niresahana ny andraikitry ny orinasa amin’ny fiarovana ny tontolo iainana. Tafiditra tamin’izany ny BASAN, Le Complexe, ary Andao Company.
* Ireo hetsika ireo dia maneho fa fiaraha-miasa sy fifanohanana no fanalahidin’ny fanovàna, na amin’ny eo amin'ny samy olom-pirenena, ny tanora, ny orinasa, na ny fikambanana.

### Fintina momba ny hetsika eto Madagasikara
Nanova an’i Adin'ny iray ho an'ny Tany ho hetsika marolafy i Madagasikara: hetsika simbolika, fanabeazana, fiaraha-mientana ara-tsosialy, ary fampandraisana anjara ara-toekarena. Ny firotsahan’ny tanora, ny fanohanan’ny sehatra tsy miankina, ary ny fitohizan’ny fanentanana dia manaporofo fa tsy mijanona amin’ny “ora iray isan-taona” fotsiny ny fiarovana ny planeta tany, fa andraikitra maharitra sy iarahan’ny rehetra.

## Loharano